CELEX: 32015R2422
Language: lt
Date: 2015-12-16 00:00:00
Title: 2015 m. gruodžio 16 d. Europos Parlamento ir Tarybos reglamentas (ES, Euratomas) 2015/2422, kuriuo iš dalies keičiamas Protokolas Nr. 3 dėl Europos Sąjungos Teisingumo Teismo statuto

24.12.2015   
            
            
               LT
            
            
               Europos Sąjungos oficialusis leidinys
            
            
               L 341/14
            
         EUROPOS PARLAMENTO IR TARYBOS REGLAMENTAS (ES, Euratomas) 2015/2422
   2015 m. gruodžio 16 d.
   kuriuo iš dalies keičiamas Protokolas Nr. 3 dėl Europos Sąjungos Teisingumo Teismo statuto
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 254 straipsnio pirmą pastraipą ir 281 straipsnio antrą pastraipą,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   atsižvelgdami į Teisingumo Teismo prašymą,
   atsižvelgdami į Europos Komisijos nuomones (1),
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (2),
   kadangi:
   
               (1)
            
            
               nuo Bendrojo Teismo įsteigimo laipsniškai išplėtus jo jurisdikciją jam pateikiamų bylų skaičius šiuo metu nuolat auga;
            
         
               (2)
            
            
               šiuo metu proceso trukmė proceso dalyviams neatrodo priimtina, visų pirma atsižvelgiant į Europos Sąjungos pagrindinių teisių chartijos 47 straipsnyje ir Europos žmogaus teisių ir pagrindinių laisvių apsaugos konvencijos 6 straipsnyje nustatytus reikalavimus;
            
         
               (3)
            
            
               dabartinė Bendrojo Teismo padėtis susiklostė dėl priežasčių, susijusių, inter alia, su išaugusiu Sąjungos institucijų, įstaigų, tarnybų ir agentūrų teisės aktų skaičiumi ir įvairove, taip pat su Bendrajam Teismui pateiktų bylų apimtimi ir sudėtingumu, ypač konkurencijos, valstybės pagalbos ir intelektinės nuosavybės srityse;
            
         
               (4)
            
            
               nebuvo pasinaudota galimybe įsteigti specializuotus teismus, kaip numatyta Sutarties dėl Europos Sąjungos veikimo (SESV) 257 straipsnyje;
            
         
               (5)
            
            
               todėl, atsižvelgiant į šią padėtį, reikėtų imtis tinkamų organizacinių, struktūrinių ir procedūrinių priemonių, įskaitant, visų pirma, teisėjų skaičiaus padidinimą. Pasinaudojus Sutartyse numatyta galimybe padidinti Bendrojo Teismo teisėjų skaičių, būtų galima per trumpą laiką sumažinti Bendrajame Teisme nagrinėjamų bylų apimtį ir sutrumpinti pernelyg ilgą proceso šiame teisme trukmę;
            
         
               (6)
            
            
               atsižvelgiant į Bendrojo Teismo darbo krūvio raidą, trijų etapų proceso pabaigoje reikėtų nustatyti 56 teisėjų skaičių, skiriant po du teisėjus kiekvienos valstybės narės pasiūlymu ir susitariant, kad Bendrajame Teisme niekada negali teisėjauti daugiau kaip du teisėjai, paskirti remiantis tos pačios valstybės narės pasiūlymu;
            
         
               (7)
            
            
               SESV 255 straipsnyje numatytas komitetas visų pirma atsižvelgia į kandidatų nepriklausomumą, nešališkumą ir patirtį, taip pat į jų profesinį ir asmeninį tinkamumą;
            
         
               (8)
            
            
               siekiant greitai sumažinti neišnagrinėtų bylų skaičių, dvylika papildomų teisėjų turėtų pradėti eiti pareigas, kai tik įsigalios šis reglamentas;
            
         
               (9)
            
            
               2016 m. rugsėjo mėn. pirmosios instancijos jurisdikcija Europos Sąjungos tarnautojų bylose ir Europos Sąjungos Tarnautojų teisme (toliau – Tarnautojų Teismas) teisėjaujančių teisėjų septynios pareigybės turėtų būti perkeltos į Bendrąjį Teismą, remiantis teisėkūros prašymu, apie kurį jau pranešė Teisingumo Teismas. Tas prašymas bus susijęs su Tarnautojų Teismo septynių teisėjų pareigybių, įskaitant darbuotojus ir išteklius, perkėlimo tvarka;
            
         
               (10)
            
            
               2019 m. rugsėjo mėn. turėtų pradėti eiti pareigas likę devyni teisėjai. Siekiant užtikrinti ekonominį efektyvumą, dėl to neturėtų būti įdarbinama papildomų teisės referentų ar kitų pagalbinių darbuotojų. Institucijos vidaus reorganizacinėmis priemonėmis turėtų būti užtikrintas veiksmingas esamų žmogiškųjų išteklių panaudojimas, juos tolygiai paskirstant visiems teisėjams ir nedarant poveikio Bendrojo Teismo priimtiems sprendimams dėl jo vidaus organizacinės struktūros;
            
         
               (11)
            
            
               itin svarbu, kad Bendrajame Teisme būtų užtikrinta lyčių pusiausvyra. Tuo tikslu Bendrojo Teismo dalies teisėjų keitimą reikėtų organizuoti taip, kad valstybių narių Vyriausybės palaipsniui pradėtų siūlyti po du teisėjus per tą patį dalies teisėjų pakeitimą, siekiant pasirinkti vieną moterį ir vieną vyrą, jei laikomasi Sutartyse nustatytų sąlygų ir procedūrų;
            
         
               (12)
            
            
               būtina atitinkamai suderinti Europos Sąjungos Teisingumo Teismo statuto nuostatas dėl dalies teisėjų ir generalinių advokatų pakeitimo, kuris vyksta kas trejus metus;
            
         
               (13)
            
            
               kaip jau yra paskelbęs Europos Sąjungos Teisingumo Teismas, jis, imdamasis tolesnių veiksmų, susijusių su Bendrojo Teismo reforma, kasmet pateiks duomenis apie savo teisminę veiklą ir prireikus pasiūlys atitinkamas priemones. Antruoju ir trečiuoju Bendrojo Teismo plėtros etapais bus atliktas Bendrojo Teismo padėties vertinimas, po kurio prireikus gali būti atliktos tam tikros korekcijos, visų pirma susijusios su šio teismo administracinėmis išlaidomis;
            
         
               (14)
            
            
               todėl reikėtų atitinkamai iš dalies pakeisti Protokolą Nr. 3 dėl Europos Sąjungos Teisingumo Teismo statuto,
            
         PRIĖMĖ ŠĮ REGLAMENTĄ:
   1 straipsnis
   Protokolas Nr. 3 dėl Europos Sąjungos Teisingumo Teismo statuto iš dalies keičiamas taip:
   
               1.
            
            
               9 straipsnis pakeičiamas taip:
               „9 straipsnis
               Kas treji metai keičiant dalį teisėjų pakeičiama pusė teisėjų skaičiaus. Jeigu teisėjų skaičius yra nelyginis, teisėjų, kurie pakeičiami, skaičius yra pakaitomis pusei teisėjų skaičiaus artimiausias didesnis skaičius ir pusei teisėjų skaičiaus artimiausias mažesnis skaičius.
               Pirma pastraipa taip pat taikoma, kai kas trejus metus pakeičiama dalis generalinių advokatų.“
            
         
               2.
            
            
               48 straipsnis pakeičiamas taip:
               „48 straipsnis
               Bendrąjį Teismą sudaro:
               
                           a)
                        
                        
                           nuo 2015 m. gruodžio 25 d. – 40 teisėjų;
                        
                     
                           b)
                        
                        
                           nuo 2016 m. rugsėjo 1 d. – 47 teisėjai;
                        
                     
                           c)
                        
                        
                           nuo 2019 m. rugsėjo 1 d. – du teisėjai iš kiekvienos valstybės narės.“
                        
                     
         2 straipsnis
   Papildomų Bendrojo Teismo teisėjų, kurie skiriami pagal Protokolo Nr. 3 dėl Europos Sąjungos Teisingumo Teismo statuto 48 straipsnį, kadencija yra:
   
               a)
            
            
               šešių iš dvylikos papildomų teisėjų, kurie turi būti paskirti nuo 2015 m. gruodžio 25 d., kadencija baigiasi 2016 m. rugpjūčio 31 d. Tie šeši teisėjai parenkami taip: šešių valstybių narių Vyriausybės siūlo po du teisėjus keičiant dalį Bendrojo Teismo teisėjų 2016 m. Kitų šešių teisėjų kadencija baigiasi 2019 m. rugpjūčio 31 d.;
            
         
               b)
            
            
               trijų iš septynių papildomų teisėjų, kurie turi būti paskirti nuo 2016 m. rugsėjo 1 d., kadencija baigiasi 2019 m. rugpjūčio 31 d. Tie trys teisėjai parenkami taip: trijų valstybių narių Vyriausybės siūlo po du teisėjus keičiant dalį Bendrojo Teismo teisėjų 2019 m. Kitų keturių teisėjų kadencija baigiasi 2022 m. rugpjūčio 31 d.;
            
         
               c)
            
            
               keturių iš devynių papildomų teisėjų, kurie turi būti paskirti nuo 2019 m. rugsėjo 1 d., kadencija baigiasi 2022 m. rugpjūčio 31 d. Tie keturi teisėjai parenkami taip: keturių valstybių narių Vyriausybės siūlo po du teisėjus keičiant dalį Bendrojo Teismo teisėjų 2022 m. Kitų penkių teisėjų kadencija baigiasi 2025 m. rugpjūčio 31 d.
            
         3 straipsnis
   1.   Teisingumo Teismas, pasinaudodamas išorės konsultanto paslaugomis, ne vėliau kaip 2020 m. gruodžio 26 d. parengia Europos Parlamentui, Tarybai ir Komisijai Bendrojo Teismo veiklos ataskaitą.
   Toje ataskaitoje ypatingas dėmesys skiriamas Bendrojo Teismo veiksmingumui, būtinybei padidinti teisėjų skaičių iki 56 ir šio padidinimo veiksmingumui, išteklių naudojimui ir veiksmingumui, tolesniam specializuotų kolegijų steigimui ir (arba) kitiems struktūriniams pokyčiams.
   Prireikus Teisingumo Teismas teikia prašymus dėl teisėkūros procedūra priimamų aktų, kuriais atitinkamai iš dalies keičiamas jo statutas.
   2.   Teisingumo Teismas ne vėliau kaip 2017 m. gruodžio 26 d. parengia Europos Parlamentui, Tarybai ir Komisijai ataskaitą, kurioje nurodomi galimi pakeitimai, susiję su kompetencijos pasiskirstymu priimant prejudicinius sprendimus pagal SESV 267 straipsnį. Prireikus kartu su ataskaita pateikiami prašymai dėl teisėkūros procedūra priimamų aktų.
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2015 m. gruodžio 16 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         N. SCHMIT
      
   
   
      (1)  2011 m. rugsėjo 30 d. nuomonė (OL C 335, 2011 11 16, p. 20) ir 2015 m. lapkričio 12 d. nuomonė (dar nepaskelbta Oficialiajame leidinyje).
   
      (2)  2014 m. balandžio 15 d. Europos Parlamento pozicija (dar nepaskelbta Oficialiajame leidinyje) ir 2015 m. birželio 23 d. Tarybos pozicija, priimta per pirmąjį svarstymą (OL C 239, 2015 7 21, p. 14). 2015 m. spalio 28 d. Europos Parlamento pozicija (dar nepaskelbta Oficialiajame leidinyje) ir 2015 m. gruodžio 3 d. Tarybos sprendimas.